Title: พระราชกฤษฎีกาเปลี่ยนแปลงเขตอำนาจศาลแขวงขอนแก่น พ.ศ. 2559

พระราชกฤษฎีกา

พระราชกฤษฎีกา
เปลี่ยนแปลงเขตอำนาจศาลแขวงขอนแก่น
พ.ศ. ๒๕๕๙

ภูมิพลอดุลยเดช ป.ร.
ให้ไว้ ณ วันที่ ๒๘ มีนาคม
พ.ศ. ๒๕๕๙
เป็นปีที่ ๗๑
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลแขวงขอนแก่น

อาศัยอำนาจตามความในมาตรา
๒๒ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗ และมาตรา ๓
วรรคสาม แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ.
๒๔๙๙ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา
๑  พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตอำนาจศาลแขวงขอนแก่น
พ.ศ. ๒๕๕๙

มาตรา
๒[๑]  พระราชกฤษฎีกานี้ให้ใช้บังคับตั้งแต่วันที่
๑ เมษายน พ.ศ. ๒๕๕๙ เป็นต้นไป

มาตรา
๓  ให้ศาลแขวงขอนแก่นในจังหวัดขอนแก่น
มีเขตอำนาจในอำเภอกระนวน อำเภอเขาสวนกวาง อำเภอโคกโพธิ์ไชย อำเภอซำสูง อำเภอน้ำพอง
อำเภอบ้านฝาง อำเภอบ้านแฮด อำเภอพระยืน อำเภอมัญจาคีรี อำเภอเมืองขอนแก่น
และอำเภออุบลรัตน์

มาตรา
๔  บรรดาคดีของท้องที่อำเภอชุมแพ
อำเภอภูผาม่าน อำเภอภูเวียง อำเภอเวียงเก่า อำเภอสีชมพู อำเภอหนองนาคำ
และอำเภอหนองเรือ
ซึ่งค้างพิจารณาอยู่ในศาลแขวงขอนแก่นในวันเปิดทำการศาลจังหวัดชุมแพ
ให้คงพิจารณาพิพากษาต่อไปในศาลแขวงขอนแก่น
บรรดาคดีของท้องที่ตามที่กำหนดไว้ในวรรคหนึ่ง
ซึ่งอยู่ระหว่างที่ศาลแขวงขอนแก่นมีคำสั่งให้ผัดฟ้องหรือให้ขังผู้ต้องหาไว้ระหว่างสอบสวน
แล้วแต่กรณี ในวันเปิดทำการศาลจังหวัดชุมแพ
ให้ศาลแขวงขอนแก่นมีอำนาจพิจารณาเกี่ยวกับการผัดฟ้องหรือขังระหว่างสอบสวนนั้นต่อไป

มาตรา
๕  ให้ประธานศาลฎีการักษาการตามพระราชกฤษฎีกานี้

ผู้รับสนองพระบรมราชโองการ
พลเอก ประยุทธ์  จันทร์โอชา
นายกรัฐมนตรี

หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ
เนื่องจากเมื่อได้มีการเปิดทำการศาลจังหวัดชุมแพแล้ว ศาลแขวงขอนแก่น
และศาลจังหวัดชุมแพ จะมีเขตอำนาจทับซ้อนกันในบางท้องที่
คือ อำเภอชุมแพ อำเภอภูผาม่าน อำเภอภูเวียง อำเภอเวียงเก่า อำเภอสีชมพู
อำเภอหนองนาคำ และอำเภอหนองเรือ สมควรตัดท้องที่ที่ทับซ้อนกันออกจากเขตอำนาจศาลแขวงขอนแก่น
โดยให้คดีที่อยู่ในเขตท้องที่อำเภอชุมแพ อำเภอภูผาม่าน อำเภอภูเวียง
อำเภอเวียงเก่า อำเภอสีชมพู อำเภอหนองนาคำ และอำเภอหนองเรือ
อยู่ในเขตอำนาจศาลจังหวัดชุมแพเพียงแห่งเดียว เพื่อไม่ให้ประชาชนสับสนในเรื่องเขตอำนาจศาล
และได้รับความสะดวกในการพิจารณาพิพากษาคดี
ประกอบกับในปัจจุบันได้มีการเปลี่ยนแปลงเขตการปกครองท้องที่ในเขตอำนาจศาลแขวงขอนแก่น
กล่าวคือ มีการยกฐานะกิ่งอำเภอโคกโพธิ์ไชย อำเภอมัญจาคีรี
ขึ้นเป็นอำเภอโคกโพธิ์ไชย ยกฐานะกิ่งอำเภอซำสูง อำเภอกระนวน ขึ้นเป็นอำเภอซำสูง
และยกฐานะกิ่งอำเภอบ้านแฮด อำเภอบ้านไผ่ ขึ้นเป็นอำเภอบ้านแฮด
สมควรเพิ่มท้องที่อำเภอโคกโพธิ์ไชย อำเภอซำสูง และอำเภอบ้านแฮด ในเขตอำนาจศาลแขวงขอนแก่น
เพื่อให้สอดคล้องกับการเปลี่ยนแปลงเขตการปกครองท้องที่ดังกล่าว  จึงจำเป็นต้องตราพระราชกฤษฎีกานี้

ปริยานุช/จัดทำ
๔ เมษายน ๒๕๕๙

ชวัลพร/ตรวจ
๔ เมษายน ๒๕๕๙

[๑] ราชกิจจานุเบกษา
เล่ม ๑๓๓/ตอนที่ ๒๘ ก/หน้า ๓/๒๙ มีนาคม ๒๕๕๙